Amerikaanse verkiesing belangrik vir toekoms van Weste - Orania Beweging
Amerikaanse verkiesing belangrik vir toekoms van Weste
Jan 20, 2016 | Nuus | 5 comments
Die stryd om die Amerikaanse presidentskap skop Maandag 1 Februarie amptelik af. Lede van die groot politieke partye in die deelstaat Iowa sal op die aand van 1 Februarie by 1774 plekke regoor dié staat bymekaar kom om 'n koukusproses, wat tot die aanwys van die partye se presidentskandidate sal lei, af te skop. Vir die volgende paar maande sal kiesers in al die vyftig deelstate deur koukusse en voorverkiesings hul voorkeurkandidate kies.
Dit beteken dat die Amerikaanse verkiesingskoors wat reeds die afgelope paar maande opbou, binne die volgende twee weke ernstige afmetings sal begin aanneem. Amerikaners neem hul verkiesingsproses ernstig op en daarom sien ons elke vier jaar hoe daar vir minstens tien maande lank voluit veldtogte gevoer word.
Vanjaar, soos ook agt jaar gelede, tree 'n president wat sy wettige twee termyne gedien het, uit. Die praktyk dat 'n adjunkpresident homself beskikbaar stel om dan vir president te staan is in 2008 verbreek en vanjaar is dit weer die geval. Dus sal beide die Demokrate en Republikeine vanjaar, soos in 2008, kandidate stel wat nie tans as president of adjunkpresident dien nie. Dit beloof dus om 'n ernstige stryd te wees wat vir die volgende paar maande die nuusagenda in die VSA, maar ook internasionaal sal domineer.
Die vraag oor die relevansie van Amerikaanse presidentsverkiesings word gereeld deur Afrikaners geopper. Beskuldigings dat die Amerikaners in elk geval net oor hul eie belange besorg is en nog nooit die Afrikaner ondersteun het nie, word maklik gemaak.
Daar is egter heelwat rede waarom dit wat in Amerika gebeur vir ons belangrik is. Die voor die handliggende redes is natuurlik die omvang van die Amerikaanse ekonomie, handel tussen Suid-Afrika en die VSA en die invloed van die Amerikaanse dollar op ons eie welvaart. Amerika het 'n groot invloed op die ekonomiese en politieke stabiliteit van ander wêrelddele. Die finansiële krisis wat in September 2008 in Amerika uitgebreek het, het op elkeen van ons 'n effek gehad.
Daar is egter ook ander redes waarom Afrikaners gerus gebeure in Amerika kan dophou. Verskeie kommentators het die afgelope paar weke genoem dat die toekoms van die Westerse beskawing weens massa-immigrasie, lae bevolkingsaanwas en die gevolge van globalisering soos die verbrokkeling van tradisies, kulture en gemeenskappe, baie onseker is. Amerika is steeds die land in die wêreld met die meeste Christene, sowat 220 miljoen. Met sowat 223 miljoen inwoners van Westerse afkoms kan die VSA nie misgekyk word wanneer ons die vraag oor die voortbestaan van die Westerse beskawing probeer antwoord nie.
Die afgelope agt jaar het Amerika 'n linkse regering gehad. Die aantal Christene het oor hierdie periode met 8% gedaal en massa-immigrasie uit Derde Wêreldlande het skerp toegeneem. Verder is verskeie wette wat persoonlike vryheid en die regte van Christene inperk, ingevoer en is verskeie uitsprake wat dieselfde doen deur regters gelewer. Die keuse van Amerikaners op 8 November vanjaar kan dus 'n groot impak op die toekoms van Westerse, Christelike waardes regoor die wêreld hê.
Ben de Klerk	on Januarie 21, 2016 at 6:07 vm
Die enigste kandidaat wat my hoop gee vir Amerika is Donald Trump.
S J malan	on Februarie 3, 2016 at 4:22 nm
Ek dink nie ons moet ons te veel identifiseer met die Amerikaanse politiek nie. Die internasionale ekonomiese uitwerking daarvan is natuurlik iets om dop te hou.
Allermins sou 'n mens Donald Trump as 'n vegter vir die Christendom kan sien. Op die beste probeer hy die steun van Christene net werf ter wille van stemme vir 'n baie selfsugtige (en gevaarlike) Amerikaanse beleid.
Altans so lyk dit vir my.
Sebastiaan Biehl	on Februarie 4, 2016 at 8:54 vm
Ek is geneig om saam te stem met SJ Malan. Trump het vir my 'n te groot ego en lyk na iemand wat meer blaf as byt. In die verlede het hy nog nooit met polities-onkorrekte uitsprake uitgestaan nie en as 'n mens kyk na sy lewe dan getuig dit ook nie juis van die nou pad van die Christen nie. Maar 'n mens weet natuurlik nie wat binne iemand aangaan nie en die filter van die media wys dikwels 'n karikatuur van iemand. Maar ek sou Trump beslis bo Hillary Clinton verkies.
Jan Koortse	on Februarie 3, 2016 at 2:16 vm
Bid dat Hillary Clinton nie verkies word nie.Tussen haar en haar man is die lys van leuens en skandale meer as 'n myl lank. Die twee is mags behep en sal dat niks in hul pad staan om dit te bekom nie – ons dink bv. aan die "Travelgate"episode. Dan is daar Hillary se vroueregte standpunt, terwyl sy as regsverteenwoordiger opgetree vir 'n verkragter van 'n twaalfjarige meise en die saak gewen het. Dit is die tipe van mens wat wil staan as president van Amerika……….bid dat sy sal faal.
Willem Westraad	on Februarie 3, 2016 at 6:49 nm
Bid dat Donald Trump die volgende president gaan wees. Dit sal die wêreld geskiedenis herskryf en Christenskap weer op die voorgrond plaas. Europa sal dan besef dat die muslems hul lande en kultuur vernietig het. Dit sal egter vir hulle baie moeilik wees om, om te draai in hul linkse denke om hul kultuur te red.
Die eerste minister van Australia het blykbaar vas geskop en die muslems op hul plek gesit. Julia Gillard het blykbaar in een van haar toesprake die volgende gesê, " If God offends you, then I suggest you consider another part of the world as your new home, because God is part of our culture". Islamic sharia wette word nie en sal nie volgens die eerste minister in Australia van passing wees nie.